Alaniiniaminotransferaasi

Alaniiniaminotransferaasi eli alaniinitransaminaasi eli ALAT on erityisesti maksassa esiintyvä entsyymi. Pieniä määriä sitä löytyy myös joistakin muista kudoksista (lihas, munuainen, keuhkot, sydän). Kun maksasolut vahingoittuvat, ne vapauttavat ALAT:ia verenkiertoon. Korkea ALAT-taso veressä voi olla merkki maksavauriosta tai maksasairaudesta.

Alaniiniaminotransferaasi osallistuu aminohappojen hajottamiseen. Se katalysoi reaktiota, jossa aminoryhmä siirtyy alaniinilta alfaketoglutaraatille. Reaktiossa syntyy glutamaattia ja palorypälehappoa eli pyruvaattia.


ALAT-määritys on hyvin yleisesti käytetty diagnostinen testi. Normaalit viitearvot veriplasmassa ovat miehillä alle 50 U/l ja naisilla alle 35 U/l. Sukupuolen lisäksi arvoihin vaikuttavat mm. ikä sekä lihavuus. Voimakkaasti kasvanut plasman ALAT-pitoisuus kuvastaa maksan vaurioitumista esimerkiksi hepatiitissa, maksakirroosissa tai tietyissä sappiteiden tautitiloissa. 

Alaniinitransaminaasin entsyyminumero on EC 2.6.1.2 ja CAS-numero 9000-86-6.

 Lähteet 

 Aiheesta muualla 
Terveyskirjasto: Alaniiniaminotransferaasi
Kyoto Encyclopedia of Genes and Genomes (KEGG): Alanine transaminase, EC 2.6.1.2 
Brenda: EC 2.6.1.2 – alanine transaminase 

Luokka:Transferaasit
Luokka:Seulonnan keskeiset artikkelit